Document ID: 31993D0494

Komisijas Lēmums
(1993. gada 23. jūlijs),
ar ko paredz īpašus nosacījumus, kas reglamentē Farēru salu izcelsmes zvejniecības produktu ievešanu
(93/494/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko nosaka veselības prasības zvejniecības produktu ražošanai un laišanai tirgū [1], un jo īpaši tās 11. pantu,
tā kā Komisijas ekspertu grupa ir veikusi pārbaudes vizīti Farēru salās, lai pārliecinātos par apstākļiem, kādos zvejniecības produkti tiek ražoti, uzglabāti un nosūtīti uz Kopienu;
tā kā Farēru salu tiesību aktu noteikumus par zvejniecības produktu veselības ekspertīzi un uzraudzību var uzskatīt par līdzvērtīgiem Direktīvā 91/493/EEK noteiktajiem;
tā kā Heilsufrodiliga Starvsstovan (Pārtikas un vides institūts), Farēru salu kompetentā iestāde, un tās Zvejniecības nodaļa, tās pārbaudes departaments, spēj efektīvi pārliecināties par spēkā esošo tiesību aktu piemērošanu;
tā kā Direktīvas 91/493/EEK 11. panta 4. punkta a) apakšpunktā minētā veselības sertifikāta iegūšanas noteikumos jāparedz arī sertifikāta parauga definīcija, prasību minimums valodai(-ām), kurā(-ās) tas jāsagatavo, un tās personas amats, kas ir pilnvarota to parakstīt;
tā kā saskaņā ar Direktīvas 91/493/EEK 11. panta 4. punkta b) apakšpunktu zvejniecības produktu iepakojumiem jāpiestiprina marķējums ar trešās valsts nosaukumu un izcelsmes uzņēmuma vai zivju pārstrādes kuģa apstiprinājuma numurs;
tā kā saskaņā ar Direktīvas 91/493/EEK 11. panta 4. punkta c) apakšpunktu jāsagatavo apstiprināto uzņēmumu un/vai zivju pārstrādes kuģu saraksts; tā kā minētais saraksts jāsagatavo, pamatojoties uz Pārtikas un vides institūta paziņojumu Komisijai; tā kā tāpēc Pārtikas un vides institūtam jānodrošina atbilstība Direktīvas 91/493/EEK 11. panta 4. punktā šim nolūkam paredzētajiem noteikumiem;
tā kā Pārtikas un vides institūts ir sniedzis oficiālus apliecinājumus attiecībā uz atbilstību noteikumiem, kas izklāstīti Direktīvas 91/493/EEK pielikuma V nodaļā un attiecībā uz atbilstību prasībām, kuras līdzvērtīgas minētajā direktīvā noteiktajām attiecībā uz uzņēmumu un zivju pārstrādes kuģu apstiprināšanu;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Heilsufrodiliga Starvsstovan (Pārtikas un vides institūts) ir Farēru salu kompetentā iestāde, kas pārbauda un apliecina zvejniecības produktu atbilstību Direktīvas 91/493/EEK prasībām.
2. pants
Farēru salu izcelsmes zvejniecības produktiem jāatbilst šādiem nosacījumiem:
1. Pie katra sūtījuma jābūt numurētam veselības sertifikāta oriģinālam, kura apjoms ir viena lappuse un kas ir pienācīgi aizpildīts, parakstīts un datēts atbilstoši šā lēmuma A pielikumā iekļautajam paraugam.
2. Produktiem jābūt no apstiprinātiem uzņēmumiem vai zivju pārstrādes kuģiem, kas uzskaitīti šā lēmuma B pielikumā.
3. Uz visiem iepakojumiem ar neizdzēšamiem burtiem jābūt uzrakstam "Farēru salas" un izcelsmes uzņēmuma vai zivju pārstrādes kuģa apstiprinājuma numuram, izņemot neiepakotus saldētus zvejniecības produktus, kas paredzēti konservētas pārtikas ražošanai.
3. pants
1. Šā lēmuma 2. panta 1. punktā minētie sertifikāti jāsagatavo vismaz vienā tās dalībvalsts oficiālajā valodā, kurā veic pārbaudes.
2. Sertifikātā jābūt Pārtikas un vides institūta pārstāvja vārdam, amatam un parakstam, kā arī Pārtikas un vides institūta oficiālajam zīmogam, kura krāsa atšķiras no pārējo norāžu krāsas sertifikātā.
4. pants
Šo lēmumu piemēro no 1993. gada 1. oktobra.
5. pants
Šis lēmums ir adresēts dalībvalstīm.
Briselē, 1993. gada 23. jūlijā

Labels: 3
0
18
6